





DPT-002A – Pecyn Cymorth Hysbysiad Preifatrwydd

Mae’r Pecyn Cymorth Hysbysiad Preifatrwydd yn cyd-fynd â DPT-002 – Adeiladwr Hysbysiad Preifatrwydd ac yn darparu canllawiau ychwanegol i helpu sefydliadau Eglwysig i baratoi, adolygu a chynnal Hysbysiad Preifatrwydd clir sy’n cydymffurfio.

Mae’r Adeiladwr yn esbonio pa wybodaeth y dylid ei chynnwys fel arfer mewn Hysbysiad Preifatrwydd. Mae’r Pecyn Cymorth hwn yn esbonio pam mae’r wybodaeth honno’n bwysig, mae’n darparu canllawiau ychwanegol ac enghreifftiau ymarferol, ac yn ateb llawer o’r cwestiynau sy’n codi’n gyffredin wrth baratoi Hysbysiad Preifatrwydd.

Does dim angen i chi ddarllen y Pecyn Cymorth hwn o’i ddechrau i’w ddiwedd. Mae pob adran wedi’i chynllunio i sefyll ar ei phen ei hun, gan eich galluogi i gyfeirio’n uniongyrchol at y pynciau sy’n berthnasol i’ch sefydliad neu i’r cam rydych chi’n ei gwblhau yn yr Adeiladwr.

Dylai Hysbysiadau Preifatrwydd adlewyrchu’n gywir y ffordd y mae eich sefydliad yn casglu, defnyddio, rhannu a diogelu gwybodaeth bersonol. Mae’r Pecyn Cymorth hwn wedi’i ysgrifennu i helpu sefydliadau Eglwysig i ddeall yr egwyddorion wrth wraidd y gofynion hynny a’u cymhwyso mewn ffordd ymarferol a chymesur.

Wrth i ddeddfwriaeth, canllawiau ac arferion gwaith esblygu, mae’n bosib y bydd y Pecyn Cymorth hwn yn cael ei ddiweddaru hefyd i adlewyrchu newidiadau mewn arfer da. Felly, dylech sicrhau eich bod yn defnyddio’r fersiwn ddiweddaraf sydd ar gael drwy Ganolfan Adnoddau Diogelu Data yr Eglwys yng Nghymru.

Awdurdodaeth - GDPR y DU 
Bod yn ganllaw ymarferol yw nod y cyhoeddiad hwn ac ni ddylid ei ystyried fel datganiad diffiniol o’r gyfraith.

Un cwestiwn cyffredin: “Ydy GDPR yn dal i fod yn gyfraith sydd ar waith ar ôl Brexit?”

Rheoliad Cyffredinol ar Ddiogelu Data y DU (GDPR y DU) yw’r brif gyfraith diogelu data sy’n berthnasol yn y Deyrnas Unedig. Mae’n seiliedig ar GDPR yr UE ond mae wedi’i hymgorffori yng nghyfraith y DU yn dilyn ymadawiad y DU o’r Undeb Ewropeaidd. Yn y Pecyn Cymorth hwn ar ei hyd, mae cyfeiriadau at GDPR y DU yn golygu’r ddeddfwriaeth diogelu data sy’n berthnasol yn y DU ar hyn o bryd.

Yr offer yn eich pecyn

Mae’r Pecyn Cymorth Hysbysiad Preifatrwydd wedi’i rannu’n nifer o Becynnau Cymorth thematig. Mae pob Pecyn Cymorth yn canolbwyntio ar agwedd benodol ar baratoi, adolygu neu gynnal Hysbysiad Preifatrwydd a gellir darllen pob un yn annibynnol.

Sut i ddefnyddio’r pecyn cymorth hwn

Mae’r Pecyn Cymorth hwn wedi’i gynllunio i gefnogi DPT-002 - Adeiladwr Hysbysiad Preifatrwydd. Mae’n darparu canllawiau ychwanegol, enghreifftiau ymarferol a deunydd cyfeirio i’ch helpu i baratoi, adolygu a chynnal Hysbysiad Preifatrwydd eich sefydliad.

Does dim angen i chi ddarllen y Pecyn Cymorth hwn o’i ddechrau i’w ddiwedd. Yn hytrach, cyfeiriwch at yr adrannau sy’n ymwneud â’r rhan o’r Adeiladwr rydych chi’n ei chwblhau neu’r pwnc rydych chi angen arweiniad pellach yn ei gylch. 

Mae pob adran Pecyn Cymorth yn esbonio’r egwyddorion sylfaenol, yn tynnu sylw at faterion cyffredin ac yn darparu cyngor ymarferol i’ch helpu i wneud penderfyniadau gwybodus. Lle bo hynny’n briodol, rydyn ni wedi cynnwys enghreifftiau i ddangos sut y gall y canllawiau fod yn berthnasol o fewn sefydliadau Eglwysig.

Bwriad y Pecyn Cymorth yw ategu’r Adeiladwr a’ch helpu i gwblhau eich Hysbysiad Preifatrwydd. 

Dylai eich Hysbysiad Preifatrwydd wedi’i gwblhau bob amser adlewyrchu’r ffordd y mae eich sefydliad chi yn casglu, defnyddio a rheoli gwybodaeth bersonol.

Nodyn Arfer Da
Does dim un Hysbysiad Preifatrwydd sy’n addas ar gyfer pob sefydliad Eglwysig. Gwnewch yn siŵr bob amser fod eich Hysbysiad Preifatrwydd yn adlewyrchu gweithgareddau eich sefydliad chi yn gywir.

Canllaw Cyfeirio – Termau Diogelu Data Cyffredin

Gwybodaeth bersonol neu Ddata personol?
Yn y Pecyn Cymorth hwn rydyn ni’n gyffredinol yn defnyddio’r term gwybodaeth bersonol oherwydd ei fod yn derm haws ei ddeall.
Mae GDPR y DU yn defnyddio’r term cyfreithiol ‘data personol’, ond yn y bôn, mae’r ddau ymadrodd fel arfer yn cyfeirio at yr un peth.

Gwybodaeth Bersonol Adnabyddadwy (PII)
Efallai y byddwch hefyd yn dod ar draws y term Gwybodaeth Bersonol Adnabyddadwy (PII), yn enwedig mewn perthynas â diogelwch gwybodaeth, seiberddiogelwch neu gyhoeddiadau Americanaidd. Dydy PII ddim yn derm a ddefnyddir yn neddfwriaeth diogelu data y DU. Yn GDPR y DU, y term cyfreithiol cywir yw data personol. Er bod yr ymadroddion yn aml yn cael eu defnyddio’n gyfnewidiol, dylai sefydliadau ddefnyddio’r derminoleg sydd wedi’i mabwysiadu gan gyfraith diogelu data y DU wrth baratoi polisïau a dogfennaeth ar breifatrwydd.

Testun Data
Mae GDPR y DU yn cyfeirio at yr unigolyn y mae ei wybodaeth yn cael ei phrosesu fel testun data. Yn y Pecyn Cymorth hwn rydyn ni’n aml yn defnyddio ymadroddion symlach fel unigolyn, person neu bobl, gan eu bod yn haws eu deall i’r mwyafrif o ddarllenwyr.

Prosesu
Mae gan y gair prosesu ystyr eang iawn o dan GDPR y DU. Mae’n cynnwys bron unrhyw beth rydych chi’n ei wneud gyda gwybodaeth bersonol, gan gynnwys casglu, cofnodi, storio, defnyddio, rhannu a dileu.

Rheolydd
Rheolydd yw’r sefydliad sy’n penderfynu pam a sut mae gwybodaeth bersonol yn cael ei phrosesu.
Bydd y rhan fwyaf o sefydliadau sy’n darllen y Pecyn Cymorth hwn yn gweithredu fel rheolydd ar gyfer o leiaf rywfaint o’r wybodaeth bersonol y maent yn ei phrosesu.

Prosesydd 
Sefydliad neu berson sy’n prosesu gwybodaeth bersonol ar ran rheolydd ac o dan gyfarwyddiadau’r rheolydd – dyna yw ystyr prosesydd. Mae enghreifftiau’n cynnwys sefydliadau sy’n darparu gwasanaethau allanol fel y gyflogres, storio cwmwl neu gymorth TG.

Dydy prosesydd ddim yn penderfynu pam na sut mae gwybodaeth bersonol yn cael ei defnyddio. Mae’r penderfyniadau hynny yn cael eu gwneud gan y rheolydd.

Pecyn Cymorth 1 – Deall Hysbysiadau Preifatrwydd

Beth yw Hysbysiad Preifatrwydd?

Mae Hysbysiad Preifatrwydd yn esbonio sut a pham mae sefydliad yn casglu, defnyddio, cadw, rhannu a diogelu gwybodaeth bersonol. Mae’n helpu unigolion i ddeall pa wybodaeth sy’n cael ei chasglu amdanynt, pam mae ei hangen a pha hawliau sydd ganddynt mewn perthynas â’r wybodaeth honno.

Mae darparu Hysbysiad Preifatrwydd clir yn rhan bwysig o fod yn agored a thryloyw ynghylch y ffordd y mae gwybodaeth bersonol yn cael ei phrosesu. Mae hefyd yn helpu i adeiladu ymddiriedaeth trwy ddangos bod eich sefydliad yn trin gwybodaeth bersonol yn gyfrifol.

Er bod GDPR y DU yn ei gwneud yn ofynnol i sefydliadau ddarparu gwybodaeth benodol i unigolion, dylai Hysbysiad Preifatrwydd wedi’i ysgrifennu’n dda wneud mwy na dim ond bodloni gofyniad cyfreithiol. Dylai fod yn hawdd ei ddeall, wedi’i ysgrifennu mewn Cymraeg clir a dylai adlewyrchu’r ffordd y mae eich sefydliad yn gweithredu mewn gwirionedd.

Nodyn Arfer Da
Dylid ysgrifennu Hysbysiad Preifatrwydd ar gyfer y bobl a fydd yn ei ddarllen, nid ar gyfer cyfreithwyr neu arbenigwyr diogelu data. Bydd iaith glir, syml fel arfer yn fwy defnyddiol nag esboniadau cyfreithiol neu dechnegol hirfaith.

Pam mae angen Hysbysiad Preifatrwydd ar fy sefydliad?
Mae’r rhan fwyaf o sefydliadau Eglwysig yn casglu ac yn defnyddio gwybodaeth bersonol fel rhan o’u gweithgareddau o ddydd i ddydd. 

Gall hyn gynnwys gwybodaeth am aelodau o’r gynulleidfa, gwirfoddolwyr, gweithwyr, clerigion, contractwyr, rhoddwyr, ymwelwyr, materion diogelu ac eraill sy’n ymwneud â’r sefydliad.

Mae gan bobl yr hawl i ddeall sut mae eu gwybodaeth bersonol yn cael ei chasglu, ei defnyddio a’i diogelu. Mae Hysbysiad Preifatrwydd yn esbonio hyn mewn ffordd glir a hygyrch ac yn dangos ymrwymiad eich sefydliad i drin gwybodaeth bersonol yn deg, yn gyfreithlon ac yn dryloyw.

Ydy Hysbysiad Preifatrwydd yr un peth â Pholisi Diogelu Data?
Nac ydy.

Mae Hysbysiad Preifatrwydd wedi’i fwriadu ar gyfer y bobl yr ydych yn casglu a defnyddio eu gwybodaeth bersonol. Mae’n esbonio sut mae eu gwybodaeth yn cael ei phrosesu a pha hawliau sydd ganddynt.

Mae Polisi Diogelu Data yn ddogfen lywodraethu fewnol. Mae’n esbonio sut mae eich sefydliad yn cydymffurfio â deddfwriaeth diogelu data ac yn nodi cyfrifoldebau’r rhai sy’n ymdrin â gwybodaeth bersonol.

Yn y bôn, mae Hysbysiad Preifatrwydd yn esbonio beth mae eich sefydliad yn ei wneud gyda gwybodaeth bersonol, tra bod Polisi Diogelu Data yn esbonio sut mae’ch sefydliad yn rheoli ei gyfrifoldebau diogelu data. Mae’r ddau yn bwysig, ond maent yn gwasanaethu cynulleidfaoedd gwahanol, yn cyflawni gwahanol ddibenion ac ni ddylid eu drysu.

Pecyn Cymorth – y prif wersi
Mae Hysbysiad Preifatrwydd yn cael ei ysgrifennu i’r cyhoedd. 
Mae Polisi Diogelu Data wedi’i ysgrifennu ar gyfer y sefydliad.

Pwyntiau Allweddol
· Mae Hysbysiad Preifatrwydd yn ddogfen ar gyfer y cyhoedd. 
· Dylai esbonio gweithgareddau prosesu gwirioneddol eich sefydliad. 
· Dylid ei ysgrifennu mewn iaith glir, syml. 
· Dylai weithio ochr yn ochr â’ch Archwiliad Data, eich Cofrestr Cadw Cofnodion a dogfennaeth diogelu data arall. 
· Dylid ei adolygu’n rheolaidd er mwyn sicrhau ei fod yn parhau i fod yn gywir ac yn gyfredol. 







Pecyn Cymorth 2 – Deall Sail Gyfreithlon

Beth yw sail gyfreithlon?

Rhaid i bob sefydliad gael sail gyfreithlon dros gasglu a defnyddio gwybodaeth bersonol. Sail gyfreithlon yw’r rheswm cyfreithiol sy’n caniatáu i’ch sefydliad brosesu gwybodaeth bersonol o dan GDPR y DU.

Dewis y sail gyfreithlon gywir yw un o’r penderfyniadau pwysicaf y byddwch chi’n eu gwneud wrth baratoi eich Hysbysiad Preifatrwydd. Mae’n penderfynu sut rydych chi’n esbonio’ch gweithgareddau prosesu i unigolion ac yn helpu i ddangos bod eich sefydliad yn prosesu gwybodaeth bersonol yn gyfreithlon, yn deg ac yn dryloyw.

Rhaid i’r sail gyfreithlon adlewyrchu’r hyn y mae eich sefydliad yn ei wneud mewn gwirionedd, yn hytrach na’r opsiwn sy’n ymddangos fel yr hawsaf neu’r un mwyaf cyfleus.

Nodyn Arfer Da
Dylid nodi eich sail gyfreithlon cyn i chi ddechrau prosesu gwybodaeth bersonol. Ni ddylid ei ddewis yn unig i ffitio gweithgaredd penodol ar ôl iddo ddigwydd. Os bydd eich prosesu yn newid, adolygwch ydy’ch sail gyfreithlon yn parhau’n briodol.

Pa sail gyfreithlon ddylai fy sefydliad ei ddefnyddio?
Mae GDPR y DU yn nodi chwe sail gyfreithlon ar gyfer prosesu gwybodaeth bersonol. Ni fydd pob sail gyfreithlon yn berthnasol i bob sefydliad neu bob gweithgaredd prosesu.

Mae sefydliadau eglwysig fel arfer yn dibynnu ar un neu fwy o’r canlynol:
· Rhwymedigaeth Gyfreithiol – lle mae prosesu yn angenrheidiol i gydymffurfio â gofyniad cyfreithiol. 
· Contract – lle mae angen prosesu i gyflawni contract neu i gymryd camau cyn ymrwymo i gontract. 
· Buddiannau Dilys – lle mae prosesu yn angenrheidiol at ddiben dilys nad yw’n cael ei drechu gan hawliau a rhyddid yr unigolyn. 
· Cydsyniad – lle mae unigolyn wedi cytuno yn rhydd i ddefnydd penodol o’i wybodaeth bersonol. 

Gall rhai sefydliadau Eglwysig hefyd ddibynnu ar Dasg Gyhoeddus lle mae angen prosesu i gyflawni tasg a gyflawnir er budd y cyhoedd neu o dan awdurdod swyddogol.

Ai dim ond un sail gyfreithlon sydd ei hangen ar fy sefydliad?
Na.

Mae gwahanol weithgareddau prosesu yn aml yn dibynnu ar wahanol seiliau cyfreithlon. Er enghraifft, gall sefydliad brosesu gwybodaeth gweithwyr o dan gontract, gwybodaeth rhoddwyr gyda chydsyniad a chofnodion ariannol i gydymffurfio â rhwymedigaethau cyfreithiol.

Am y rheswm hwn, dylai eich Hysbysiad Preifatrwydd esbonio’r sail gyfreithlon sy’n berthnasol i bob categori o wybodaeth bersonol lle bo hynny’n briodol.

Pam mae dewis y sail gyfreithlon gywir yn bwysig?
Mae dewis y sail gyfreithlon gywir yn helpu unigolion i ddeall pam mae eu gwybodaeth yn cael ei phrosesu ac yn sicrhau bod eich sefydliad yn gallu dangos cydymffurfiaeth â’r egwyddor atebolrwydd.

Gall newid eich sail gyfreithlon yn ddiweddarach fod yn anodd ac, mewn rhai amgylchiadau, efallai na fydd yn briodol. Felly, mae’n bwysig ystyried eich sail gyfreithlon yn ofalus cyn i’r prosesu ddechrau.

Pecyn Cymorth – y prif wersi
Dewiswch y sail gyfreithlon oherwydd ei fod yn adlewyrchu eich prosesu yn gywir.
Peidiwch byth â’i ddewis dim ond oherwydd ei fod yn ymddangos fel yr opsiwn hawsaf.

Pwyntiau Allweddol
· Rhaid i bob gweithgaredd prosesu fod â sail gyfreithlon. 
· Gall gwahanol weithgareddau ddibynnu ar wahanol seiliau cyfreithlon. 
· Dylai eich sail gyfreithlon adlewyrchu’r hyn y mae eich sefydliad yn ei wneud mewn gwirionedd. 
· Dylai eich Hysbysiad Preifatrwydd esbonio’r sail gyfreithlon lle bo hynny’n briodol. 
· Adolygwch eich sail gyfreithlon pryd bynnag y bydd eich gweithgareddau prosesu yn newid. 

Darllen Pellach
Mae gwefan Swyddfa’r Comisiynydd Gwybodaeth (ICO) yn darparu canllawiau manwl ar bob sail gyfreithlon ar gyfer prosesu gwybodaeth bersonol.

Os nad ydych yn siŵr pa sail gyfreithlon sy’n berthnasol i weithgaredd penodol, dylech ymgynghori â chanllawiau’r ICO cyn cwblhau eich Hysbysiad Preifatrwydd. (www.ico.org.uk)




Pecyn Cymorth 3 – Deall Gwybodaeth Bersonol

Beth yw gwybodaeth bersonol?
Gwybodaeth bersonol yw unrhyw wybodaeth sy’n adnabod, neu a allai adnabod, unigolyn byw. Mae’n cynnwys gwybodaeth amlwg fel enwau a chyfeiriadau, ond hefyd gwybodaeth sy’n adnabod rhywun yn anuniongyrchol pan gaiff ei chyfuno â gwybodaeth arall, fel rhif gweithiwr.

Nodyn Arfer Da
Dydy’r ffaith bod gwybodaeth yn ymddangos yn ddigon cyffredin ddim yn golygu nad yw’n wybodaeth bersonol. Ystyriwch bob amser a allai person gael ei adnabod yn rhesymol o’r wybodaeth sydd gennych.

Pa fath o wybodaeth bersonol sydd gan sefydliadau Eglwysig?
Mae enghreifftiau’n cynnwys gwybodaeth sy’n ymwneud â’r canlynol:
· aelodau 
· cofrestr yr etholwyr  
· gweithwyr 
· gwirfoddolwyr 
· clerigion
· cofnodion diogelu
· rhoddwyr 
· cofnodion angladdau 
· cofnodion priodasau 

Gallant hefyd brosesu gwybodaeth bersonol sydd wedi’i chynnwys mewn:
· recordiadau teledu cylch cyfyng
· ffotograffau
· cofnodion ymweliadau bugeiliol


Beth yw gwybodaeth categori arbennig?
Mae rhai mathau o wybodaeth bersonol yn fwy sensitif ac yn derbyn amddiffyniad ychwanegol.
Enghreifftiau, gwybodaeth sy’n ymwneud ag:
1. iechyd 
1. credoau crefyddol 
1. tarddiad hiliol neu ethnig 
1. aelodaeth o undeb llafur 
1. data biometrig 
1. cyfeiriadedd rhywiol 

Mae llawer o sefydliadau Eglwysig yn prosesu gwybodaeth am gredoau crefyddol person fel rhan o’u gweithgareddau arferol. Mae hwn yn ddata categori arbennig sy’n gofyn am ystyriaeth ychwanegol o dan GDPR y DU.

Cofiwch
I brosesu gwybodaeth am gategorïau arbennig fel arfer bydd angen y canlynol arnoch:
✔ sail gyfreithlon o dan Erthygl 6 GDPR y DU (gweler Pecyn Cymorth 2), ac
✔ amod o dan Erthygl 9 GDPR y DU. (gweler isod)


Beth yw ‘Amod’ ar gyfer data categori arbennig
Yn ogystal â sail gyfreithlon o dan Erthygl 6 GDPR y DU, rhaid i sefydliadau hefyd nodi amod ar wahân o dan Erthygl 9 GDPR y DU cyn prosesu gwybodaeth categori arbennig.

Mae Erthygl 9 yn nodi nifer o amodau sy’n caniatáu prosesu gwybodaeth categori arbennig, megis cydsyniad penodol, rhwymedigaethau cyflogaeth, budd cyhoeddus sylweddol a gweithgareddau a gyflawnir gan sefydliadau nid-er-elw penodol.

Oherwydd bod llawer o sefydliadau Eglwysig yn prosesu gwybodaeth am gredoau crefyddol yn rheolaidd, mae deall Erthygl 9 yn arbennig o bwysig.

Ydy pob darn o wybodaeth yn wybodaeth bersonol?
Nac ydy.
Enghreifftiau:
· ystadegau cwbl ddienw 
· adroddiadau wedi’u hagregu  

Anonymeiddio yw’r broses anadferadwy o newid data personol fel na ellir adnabod person ohono mwyach. Unwaith y bydd data yn wirioneddol ddienw, nid yw’n ddata personol mwyach, sy’n golygu nad yw rheolau GDPR yn berthnasol iddo.

Pam mae hyn yn bwysig?
Ni fydd modd i chi ysgrifennu Hysbysiad Preifatrwydd cywir tan y byddwch chi’n gwybod pa wybodaeth y mae eich sefydliad yn ei phrosesu mewn gwirionedd.

Pecyn Cymorth – y prif wersi
Os gall gwybodaeth adnabod person byw, mae’n wybodaeth bersonol.
Os yw’n arbennig o sensitif, efallai y bydd amddiffyniadau ychwanegol yn berthnasol.

Pwyntiau Allweddol
1. Mae gwybodaeth bersonol yn cynnwys mwy nag enwau a chyfeiriadau. 
1. Gall gwybodaeth adnabod pobl yn uniongyrchol neu’n anuniongyrchol. 
1. Mae sefydliadau eglwysig yn aml yn prosesu gwybodaeth categori arbennig. 
1. Dylai eich Hysbysiad Preifatrwydd ddisgrifio’n gywir y wybodaeth y mae eich sefydliad yn ei phrosesu. 
1. Ystyriwch bob amser a all gwybodaeth adnabod unigolyn. 

Darllen Pellach
Mae Swyddfa’r Comisiynydd Gwybodaeth (ICO) yn darparu canllawiau pellach ar:
1. Wybodaeth bersonol 
1. Data categori arbennig
Pecyn Cymorth 4 – Rhannu Gwybodaeth Bersonol

Allwn ni rannu gwybodaeth bersonol?
Gallwch.
Dydy cyfraith diogelu data ddim yn atal sefydliadau rhag rhannu gwybodaeth bersonol. Mae’n ei gwneud yn ofynnol i sefydliadau ei rhannu’n gyfrifol, yn gyfreithlon a dim ond lle mae rheswm dilys dros wneud hynny.

Mae angen i lawer o sefydliadau Eglwysig rannu gwybodaeth bersonol fel rhan o’u gweithgareddau arferol, boed hynny gyda gweithwyr, gwirfoddolwyr, esgobaethau, Corff y Cynrychiolwyr, cynghorwyr proffesiynol, rheoleiddwyr neu awdurdodau cyhoeddus.

Nodyn Arfer Da
Cyn rhannu gwybodaeth bersonol, gofynnwch dri chwestiwn i chi’ch hun:
· Oes gennym reswm cyfreithlon i’w rhannu? 
· Oes angen rhannu’r holl wybodaeth? Rhannwch yr isafswm o wybodaeth bersonol sy’n angenrheidiol at y diben yn unig. 
· Ydy’r wybodaeth yn cael ei rhannu’n ddiogel? 

Os yw’r ateb i unrhyw un o’r cwestiynau hyn yn “nac oes” neu’n “nac ydy”, ailystyriwch y datgeliad.

Cofiwch
Does dim angen i bawb fod â mynediad at bopeth.

Gyda phwy allai sefydliadau Eglwysig rannu gwybodaeth?
Enghreifftiau:
1. Corff y Cynrychiolwyr 
1. Byrddau Cyllid Esgobaethol 
1. Ardaloedd Gweinidogaeth 
1. Eglwysi Cadeiriol 
1. darparwyr cyflogres 
1. darparwyr TG 
1. yswirwyr 
1. archwilwyr 
1. cynghorwyr cyfreithiol 
1. banciau 
1. CThEF
1. y Comisiwn Elusennau 
1. Swyddfa’r Comisiynydd Gwybodaeth 
1. yr heddlu neu awdurdodau diogelu lle bo’n briodol 

Oes rhaid cael cydsyniad bob amser ar gyfer rhannu?
Nac oes.
Camsyniad cyffredin iawn yw bod angen cydsyniad bob amser cyn y gellir rhannu gwybodaeth bersonol.

Mewn llawer o achosion, mae sefydliadau yn rhannu gwybodaeth bersonol oherwydd bod sail gyfreithlon arall yn berthnasol, fel rhwymedigaeth gyfreithiol, contract neu fuddiannau dilys.

Ni ddylid dibynnu ar gydsyniad oni bai mai dyma yw’r sail gyfreithlon briodol go iawn.

Rhannu gyda phroseswyr
Weithiau mae sefydliadau’n defnyddio trydydd partïon i brosesu gwybodaeth bersonol ar eu rhan, er enghraifft darparwyr cyflogres, darparwyr storio cwmwl neu gwmnïau cymorth TG.

Pan fydd hyn yn digwydd, mae’r sefydliad yn parhau i fod yn gyfrifol am y wybodaeth bersonol a dylai sicrhau bod trefniadau contractiol priodol  ar waith.

Pam mae hyn yn bwysig?
Dylai eich Hysbysiad Preifatrwydd esbonio’r categorïau o sefydliadau y gellir rhannu gwybodaeth bersonol â nhw.
Dylai unigolion ddeall pwy all dderbyn eu gwybodaeth a pham.

Pecyn Cymorth – y prif wersi
Dydy’r gyfraith diogelu data ddim yn atal rhannu.
Mae’n ei gwneud yn ofynnol i sefydliadau rannu gwybodaeth bersonol yn gyfreithlon, yn deg ac yn gyfrifol.

Pwyntiau Allweddol
1. Mae rhannu gwybodaeth bersonol yn aml yn angenrheidiol. 
1. Nodwch y sail gyfreithlon ar gyfer rhannu bob amser. 
1. Rhannwch yr hyn sy’n angenrheidiol yn unig. 
1. Rhannwch wybodaeth yn ddiogel. 
1. Esboniwch sut y rhennir gwybodaeth yn eich Hysbysiad Preifatrwydd. 

Darllen Pellach
Mae Swyddfa’r Comisiynydd Gwybodaeth (ICO) yn darparu canllawiau pellach ar:
1. Rannu gwybodaeth 
1. Cytundebau rhannu data 
1. Cyfrifoldebau proseswyr a rheolyddion 









Pecyn Cymorth 5 – Deall Hawliau Unigolion

Pa hawliau sydd gan unigolion?
Mae GDPR y DU yn rhoi nifer o hawliau i unigolion mewn perthynas â’u gwybodaeth bersonol. Mae’r hawliau hyn yn helpu pobl i ddeall sut mae eu gwybodaeth yn cael ei defnyddio ac yn caniatáu iddynt ofyn i sefydliadau gymryd camau penodol lle bo hynny’n briodol.

Dylai pob sefydliad sy’n prosesu gwybodaeth bersonol ddeall yr hawliau hyn a bod yn barod i ymateb pan fydd unigolyn yn arfer un ohonynt.

Er bod yr hawliau’n bwysig, nid ydynt yn absoliwt. Mae rhai hawliau yn berthnasol dan amgylchiadau penodol yn unig a bydd eithriadau neu gyfyngiadau yn berthnasol o dro i dro.

Nodyn Arfer Da
Gellir datrys y rhan fwyaf o geisiadau gan unigolion yn gyflym trwy ddeall beth mae’r unigolyn yn gofyn amdano ac ymateb yn agored, yn gwrtais a heb oedi diangen.

Mae llawer o geisiadau yn cael eu datrys yn anffurfiol heb droi’n geisiadau cyfreithiol ffurfiol.

Os nad ydych yn siŵr am beth mae’r unigolyn yn ei ofyn, mae’n gwbl dderbyniol gofyn am eglurhad cyn ymateb.

Beth yw hawliau’r unigolyn o dan GDPR y DU?
Mae GDPR y DU yn darparu nifer o hawliau pwysig i unigolion, gan gynnwys:
• Yr Hawl i gael Gwybod – yr hawl i ddeall sut mae eu gwybodaeth bersonol yn cael ei chasglu a’i defnyddio.
• Hawl Mynediad – yr hawl i gael copi o’r wybodaeth bersonol sydd gan sefydliad amdanynt.
• Yr Hawl i Gywiro – yr hawl i ofyn am i wybodaeth bersonol anghywir neu anghyflawn gael ei chywiro.
• Yr Hawl i Ddileu – dan rai amgylchiadau, yr hawl i ofyn am i wybodaeth bersonol gael ei dileu.
• Yr Hawl i Gyfyngu ar Brosesu – yr hawl i ofyn i sefydliad gyfyngu ar y ffordd y defnyddir eu gwybodaeth bersonol.
• Yr Hawl i Gludadwyedd Data – dan rai amgylchiadau, yr hawl i dderbyn gwybodaeth bersonol mewn fformat electronig y gellir ei ailddefnyddio.
• Yr Hawl i wrthwynebu – yr hawl i wrthwynebu mathau penodol o brosesu.
• Hawliau sy’n ymwneud â Gwneud Penderfyniadau a Phroffilio Awtomataidd – yr hawl i amddiffyn unigolion lle mae penderfyniadau arwyddocaol yn cael eu gwneud trwy ddulliau awtomataidd yn unig.

Ydy’r holl hawliau hyn yn berthnasol trwy’r amser?
Nac ydynt.
Mae rhai hawliau yn berthnasol dan rai amgylchiadau penodol yn unig, tra gall eraill gael eu cyfyngu gan eithriadau sydd wedi’u cynnwys yn GDPR y DU neu Ddeddf Diogelu Data 2018.

Er enghraifft, mae’r Hawl i Gludadwyedd Data yn berthnasol mewn sefyllfaoedd cyfyngedig yn unig, ac nid yw’r Hawl i Ddileu yn golygu bod yn rhaid i sefydliadau ddileu gwybodaeth pryd bynnag y bydd rhywun yn gofyn.

Felly, dylid ystyried pob cais ar sail ei rinweddau ei hun.

Beth yw Cais am Fynediad at Ddata gan y Testun? (DSAR)
Un o’r hawliau mwyaf cyffredin yw’r Hawl Mynediad.

Mae Cais am Fynediad at Ddata gan y Testun (yn aml wedi’i dalfyrru i DSAR neu’n syml SAR) yn caniatáu i unigolyn ofyn a yw sefydliad yn prosesu ei wybodaeth bersonol ac, os felly, i dderbyn copi o’r wybodaeth honno ynghyd â gwybodaeth arall sy’n ofynnol gan GDPR y DU.

Ni ddylid ystyried cais gan unigolyn fel problem. Mewn llawer o achosion, mae’n syml yn adlewyrchu dymuniad person i ddeall sut mae ei wybodaeth bersonol yn cael ei defnyddio. Mae ymateb yn gadarnhaol ac yn broffesiynol yn helpu i adeiladu ymddiriedaeth ac yn dangos ymrwymiad eich sefydliad i dryloywder.

Cymharol ychydig o Geisiadau am Fynediad at Ddata gan y Testun y bydd y rhan fwyaf o sefydliadau yn eu derbyn, ond dylent fod â gweithdrefnau ar waith i’w cydnabod ac ymateb iddynt yn briodol.

Pam mae hyn yn bwysig?
Dylai eich Hysbysiad Preifatrwydd esbonio’r hawliau sydd ar gael i unigolion a dweud wrthynt sut y gallant arfer yr hawliau hynny.
Mae darparu’r wybodaeth hon yn helpu i ddangos eich bod yn agored, yn dryloyw ac yn atebol.

Pecyn Cymorth – y prif wersi
Mae hawliau unigolion yn rhan bwysig o ddiogelu data da.
Mae deall yr hawliau hynny yn helpu sefydliadau i brosesu gwybodaeth bersonol yn deg, yn gyfreithlon ac yn dryloyw.

Pwyntiau Allweddol
• Mae gan unigolion nifer o hawliau o dan GDPR y DU.
• Dydy pob hawl ddim yn berthnasol ym mhob sefyllfa.
• Mae rhai hawliau yn ddarostyngedig i amodau cyfreithiol neu eithriadau.
• Dylai sefydliadau ddeall sut i adnabod ac ymateb i geisiadau.
• Dylai eich Hysbysiad Preifatrwydd esbonio sut y gall unigolion arfer eu hawliau.

Darllen Pellach
Mae canllawiau ymarferol pellach ar Geisiadau am Fynediad at Ddata gan y Testun ar gael yn DPG-005 – Rheoli Ceisiadau am Fynediad at Ddata gan y Testun.
Mae Swyddfa’r Comisiynydd Gwybodaeth (ICO) yn darparu canllawiau pellach ar:
• Hawliau unigolyn
• Ceisiadau am Fynediad at Ddata gan y Testun
• Eithriadau o dan GDPR y DU




Pecyn Cymorth 6 – Cadw Gwybodaeth Bersonol yn Ddiogel

Pam mae diogelwch gwybodaeth yn bwysig?
Mae gan bob sefydliad sy’n prosesu gwybodaeth bersonol gyfrifoldeb cyfreithiol i’w chadw’n ddiogel.

Mae mwy i ddiogelwch gwybodaeth na diogelu cyfrifiaduron yn unig. Mae hefyd yn cynnwys cofnodion papur, sgyrsiau, e-byst, dyfeisiau symudol a’r arferion gweithio bob dydd sy’n helpu i atal gwybodaeth bersonol rhag cael ei cholli, ei chyrchu heb awdurdod neu ei datgelu yn ddamweiniol.

Mae arferion diogelwch gwybodaeth da yn helpu i amddiffyn unigolion, yn ennyn hyder y cyhoedd ac yn dangos ymrwymiad eich sefydliad i ddiogelu data da.

Nodyn Arfer Da
Mae’r rhan fwyaf o achosion o dor diogelwch data personol yn cael eu hachosi gan gamgymeriad dynol syml yn hytrach nag ymosodiadau seiber soffistigedig.

Gall cymryd ychydig eiliadau i wirio beth rydych chi’n ei wneud cyn anfon e-bost, rhannu gwybodaeth neu waredu cofnodion atal llawer o ddigwyddiadau.

Sut gall sefydliadau Eglwysig gadw gwybodaeth bersonol yn ddiogel?
Gall mesurau bob dydd syml wneud gwahaniaeth sylweddol, gan gynnwys:
· cadw cofnodion papur mewn lleoliadau diogel
· cloi cypyrddau ffeilio a swyddfeydd lle bo’n briodol
· defnyddio cyfrineiriau cryf a diogelu manylion mewngofnodi
· cloi cyfrifiaduron a dyfeisiau symudol pan fyddant yn cael eu gadael heb oruchwyliaeth
· gwirio cyfeiriadau e-bost cyn anfon gwybodaeth bersonol
· sicrhau na ellir clywed sgyrsiau cyfrinachol
· gwaredu’r gwastraff cyfrinachol yn ddiogel
· dim ond caniatáu i bobl awdurdodedig gael mynediad at wybodaeth bersonol

Ydy diogelwch gwybodaeth yn berthnasol i gyfrifiaduron yn unig?
Nac ydy.
Gall gwybodaeth bersonol fodoli mewn pob math o ffurfiau, gan gynnwys ffeiliau papur, llyfrau nodiadau, adroddiadau printiedig, e-byst, ffonau symudol, cofau bach a systemau cwmwl.

Mae’r un egwyddorion cyfrinachedd, uniondeb a diogelwch yn berthnasol waeth sut mae’r wybodaeth yn cael ei storio.

Arferion diogelwch syml sy’n cael eu harfer bob dydd
Mae pobl yn aml yn dychmygu bod diogelu data yn ymwneud ag amgryptio, deallusrwydd artiffisial (AI), seiberddiogelwch a deddfwriaeth gymhleth. 

Er bod y rhain i gyd yn bwysig, gellir rheoli llawer o’r agweddau technegol gyda chefnogaeth eich darparwr TG. O fewn yr Eglwys yng Nghymru, hwn yn aml fydd Tîm TG Corff y Cynrychiolwyr, a all gynghori ar y mesurau technegol sy’n briodol i’ch sefydliad.

Mewn gwirionedd, mae’r rhan fwyaf o achosion o dor diogelwch data yn dod o bethau fel:
1. anfon e-bost at y “John” anghywir 
1. gadael papurau ar y llungopïwr 
1. defnyddio CC yn lle BCC 
1. trafod mater diogelu lle gall eraill glywed 
1. colli cof bach 
1. anghofio cloi gliniadur cyn gadael eich desg

Mae diogelwch gwybodaeth da yn aml yn ymwneud â datblygu arferion syml bob dydd yn hytrach na datrysiadau technegol cymhleth.

Ydy diogelwch gwybodaeth yn berthnasol wrth weithio gartref neu wrth wirfoddoli?
Ydy.

Dylai unrhyw un sy’n trin gwybodaeth bersonol ar ran sefydliad Eglwysig ei diogelu ble bynnag y maent yn gweithio. P’un a yw’r 
wybodaeth yn cael ei chyrchu mewn swyddfa, gartref neu wrth wirfoddoli, mae’r un safonau cyfrinachedd a diogelwch yn berthnasol. 

Ni ddylid gadael gwybodaeth bersonol lle gall eraill ei gweld a dylid cyfyngu mynediad i’r rhai sydd ei hangen ar gyfer eu rôl.

Beth ddylwn i ei wneud os bydd rhywbeth yn mynd o’i le?
Er gwaethaf cymryd rhagofalon priodol, gall camgymeriadau ddigwydd o dro i dro.

Os bydd gwybodaeth bersonol yn cael ei cholli, ei hanfon at y person anghywir, ei chyrchu heb awdurdod neu ei datgelu yn ddamweiniol, dylech adrodd am y digwyddiad yn brydlon yn unol â gweithdrefnau’ch sefydliad.

Mae adrodd cynnar yn caniatáu i’r sefydliad asesu’r sefyllfa, cymryd camau priodol ac, lle bo angen, cydymffurfio â’i rwymedigaethau cyfreithiol.

Pam mae hyn yn bwysig?
Dylai eich Hysbysiad Preifatrwydd esbonio sut mae eich sefydliad yn diogelu gwybodaeth bersonol.

Er nad oes angen disgrifio pob mesur diogelwch, dylid sicrhau bod mesurau technegol a sefydliadol priodol ar waith i ddiogelu eu gwybodaeth.

Pecyn Cymorth – y prif wersi
Mae diogelwch gwybodaeth da yn ymwneud â phobl, prosesau a thechnoleg.
Arferion syml, bob dydd sy’n aml yn darparu’r amddiffyniad cryfaf.

Pwyntiau Allweddol
• Mae diogelwch gwybodaeth yn cynnwys cofnodion papur ac electronig.
• Mae diogelwch da yn dibynnu ar arferion gweithio bob dydd.
• Dim ond pobl awdurdodedig ddylai gael mynediad at wybodaeth bersonol.
• Dylid rhoi gwybod am achosion o dor diogelwch data personol a amheuir yn brydlon.
• Dylai eich Hysbysiad Preifatrwydd roi sicrwydd i unigolion bod mesurau diogelwch priodol ar waith.

Darllen Pellach
Mae Swyddfa’r Comisiynydd Gwybodaeth (ICO) yn darparu canllawiau pellach ar:
• Ddiogelwch gwybodaeth
• Achosion o dor diogelwch data personol
• Atebolrwydd a mesurau diogelwch












Pecyn Cymorth 7 – Cadw a Gwaredu Gwybodaeth Bersonol

Beth yw cadw cofnodion?
Mae pob sefydliad yn creu ac yn defnyddio gwybodaeth fel rhan o’i weithgareddau o ddydd i ddydd. Mae angen cadw rhai cofnodion am gyfnod penodol i fodloni gofynion cyfreithiol, rheoleiddiol neu weithredol, tra bod angen cadw eraill am gyfnod byr yn unig.

Cadw cofnodion yw’r broses o benderfynu pa mor hir y dylid cadw gwybodaeth bersonol a sicrhau ei bod yn cael ei gwaredu’n ddiogel pan nad oes ei hangen mwyach.

Dydy GDPR y DU ddim yn ei gwneud hi’n ofynnol i sefydliadau gadw gwybodaeth bersonol am byth. Yn hytrach, mae’n ei gwneud yn ofynnol i sefydliadau gadw gwybodaeth bersonol am ddim mwy o amser nag sy’n angenrheidiol at y diben y cafodd ei chasglu ar ei gyfer.

Mae cofrestr cadw cofnodion yn helpu sefydliad i gymhwyso’r egwyddor hon yn gyson trwy nodi gwahanol gategorïau o gofnodion a gosod cyfnodau cadw priodol ar gyfer pob un.

Nodyn Arfer Da
Anaml y bydd cadw gwybodaeth bersonol “rhag ofn” yn fesur rheoli gwybodaeth da.

Mae cadw gwybodaeth bersonol am gyfnod hirach nag sy’n angenrheidiol yn cynyddu faint o wybodaeth sy’n rhaid ei diogelu, ei rheoli a, lle bo’n berthnasol, ei chwilio mewn ymateb i Gais am Fynediad at Ddata gan y Testun. 

Mae arferion cadw da yn lleihau’r risg, yn gwella effeithlonrwydd ac yn ei gwneud hi’n haws dod o hyd i’r wybodaeth sy’n wirioneddol bwysig.

Pam na allwn ni gadw popeth?
Mae mwy i gost cadw gwybodaeth na gofod storio yn unig, mae’n cynnwys y cyfrifoldeb parhaus am ei diogelu, ei rheoli a’i hadolygu.

Er bod storio electronig wedi dod yn gymharol rad, mae cadw gwybodaeth bersonol ddiangen yn dal i greu risgiau sylweddol i sefydliad.

Po fwyaf o wybodaeth bersonol y bydd sefydliad yn ei chadw, mwya’n byd o wybodaeth y bydd yn rhaid iddo ei diogelu, ei rheoli a, lle bo angen, ei chwilio neu ei datgelu mewn ymateb i gais gan unigolyn.

Mae gwybodaeth hefyd yn mynd yn llai dibynadwy dros amser. Mae manylion cyswllt yn newid, cofnodion yn dyddio ac efallai na fydd gwybodaeth a oedd unwaith yn berthnasol yn gwasanaethu unrhyw bwrpas defnyddiol mwyach.

Am y rhesymau hyn, dylai sefydliadau osgoi cadw gwybodaeth bersonol dim ond oherwydd bod ganddynt y lle i wneud hynny. Mae llywodraethu gwybodaeth da yn ymwneud â chadw’r wybodaeth sydd ei hangen arnoch a gwaredu gwybodaeth nad oes ei hangen mwyach.

Pa mor hir y dylid cadw gwybodaeth bersonol?
Does dim un cyfnod cadw unigol sy’n berthnasol i’r holl wybodaeth bersonol. Mae hyd yr amser gofynnol ar gyfer cadw cofnodion yn dibynnu ar nifer o ffactorau, gan gynnwys gofynion cyfreithiol, rhwymedigaethau rheoleiddiol ac anghenion gweithredol y sefydliad.

Rhaid cadw rhai cofnodion am gyfnodau penodol oherwydd bod hynny’n ofynnol yn ôl y gyfraith, tra efallai y bydd angen cadw eraill cyhyd ag y maent yn parhau i fod yn berthnasol i waith y sefydliad. Efallai y bydd angen cadw rhai cofnodion, fel cofrestri hanesyddol, yn barhaol oherwydd eu pwysigrwydd cyfreithiol, hanesyddol neu eglwysig.

Er mwyn helpu i sicrhau bod cofnodion yn cael eu rheoli’n gyson, mae llawer o sefydliadau yn mabwysiadu Cofrestr Cadw Cofnodion. Mae Cofrestr Cadw Cofnodion yn ddogfen sy’n nodi gwahanol gategorïau o gofnodion, gan nodi pa mor hir y dylid eu cadw ac esbonio beth ddylai ddigwydd iddynt pan ddaw’r cyfnod cadw i ben.

Mae defnyddio Cofrestr Cadw Cofnodion yn helpu sefydliadau i gymhwyso cyfnodau cadw yn gyson, lleihau storio diangen a dangos arferion llywodraethu gwybodaeth da.

Cofrestr Cadw Cofnodion enghreifftiol
Darperir yr enghraifft ar y dudalen nesaf fel arweiniad yn unig. Dylai pob sefydliad Eglwysig fabwysiadu cyfnodau cadw sy’n adlewyrchu ei ofynion cyfreithiol, rheoleiddiol a gweithredol ei hun ynghyd ag unrhyw bolisïau perthnasol sydd gan yr Eglwys yng Nghymru.

	Ardal Weinidogaeth / Plwyf
	Ystyried gofynion diogelu ac yswiriant.

	Cofnodion Cymorth Rhodd
	6 blynedd ar ôl diwedd y flwyddyn ariannol berthnasol
	Trysorydd
	Gofynion CThEF.

	Cofnodion Ariannol
	6 blynedd ynghyd â’r flwyddyn ariannol gyfredol
	Trysorydd
	Gofynion cyfrifyddu a threthiant.

	Cofnodion Damweiniau / Digwyddiadau
	Yn unol â gofynion cyfreithiol ac yswiriant
	Warden yr Eglwys / Ardal Weinidogaeth
	Efallai y bydd angen cadw am gyfnod hirach yn dibynnu ar amgylchiadau.

	Recordiadau teledu cylch cyfyng
	Cyfnod byr wedi’i ddiffinio oni bai ei fod yn ofynnol ar gyfer ymchwiliad
	Rheolwr Lleol
	Cadw’n hirach dim ond lle bo angen.

	Gohebiaeth Arferol
	Hyd nes nad oes ei angen mwyach at ddibenion gweithredol
	Perchennog y Cofnod
	Gwaredu’n ddiogel pan nad oes ei angen mwyach.

	Ebyst
	Yn ôl cynnwys yr e-bost
	Holl Staff a Gwirfoddolwyr
	Mae cadw yn dibynnu ar yr hyn y mae’r e-bost yn ei gofnodi, nid y ffaith ei fod yn e-bost.

	Cofnodion Ceisiadau am Fynediad at Ddata gan y Testun
	Yn unol â pholisi’r sefydliad
	Arweinydd Diogelu Data
	Yn cynnwys gohebiaeth, logiau chwilio a chofnodion penderfyniadau.

	Cofnodion Tor Diogelwch Data
	Yn unol â pholisi’r sefydliad
	Arweinydd Diogelu Data
	Yn cynnwys cofnodion ymchwilio a chamau adfer.

	Cofnodion Cwynion
	Yn unol â pholisi’r sefydliad
	Rheolwr Priodol
	Ystyried gofynion cyfreithiol a gweithredol.

	

	
	
	


Cofiwch
Mae’r cyfnod cadw yn berthnasol i’r wybodaeth ei hun, nid y fformat y mae’n cael ei storio ynddo. Dylid cadw e-bost sy’n cofnodi penderfyniad fel arfer am yr un cyfnod ag unrhyw gofnod arall o’r penderfyniad hwnnw.

Beth sy’n digwydd pan fydd y cyfnod cadw yn dod i ben?
Ar ôl i’r cyfnod cadw priodol ddod i ben, dylid gwaredu gwybodaeth bersonol yn ddiogel oni bai bod rheswm dilys dros ei chadw am gyfnod hirach.

Dylid rhoi cofnodion papur sy’n cynnwys gwybodaeth bersonol mewn gwastraff cyfrinachol neu eu darnio’n ddiogel. Dylid dileu cofnodion electronig yn barhaol gan ddefnyddio gweithdrefnau priodol i helpu i sicrhau na ellir eu hadfer neu eu cyrchu gan unigolion anawdurdodedig.

Dylai sefydliadau hefyd sicrhau bod gwybodaeth yn cael ei gwaredu’n gyson ac yn unol â’u Cofrestr Cadw Cofnodion neu weithdrefnau dogfennol eraill.

Ydy dileu gwybodaeth yn golygu dileu popeth?
Nac ydy.
Mae yna amgylchiadau lle mae angen cadw gwybodaeth bersonol y tu hwnt i’w chyfnod cadw arferol. Er enghraifft, efallai y bydd angen cadw cofnodion oherwydd eu bod yn ofynnol ar gyfer ymgyfreitha parhaus, materion diogelu, rhwymedigaethau statudol, ymchwiliadau neu at ddibenion yswiriant.

Pan fydd gwybodaeth yn cael ei chadw am y rhesymau hyn, dylai’r sefydliad ddogfennu pam mae’r wybodaeth yn parhau i gael ei chadw ac adolygu’r penderfyniad o bryd i’w gilydd er mwyn sicrhau bod cadw parhaus yn parhau i fod yn briodol.

Pam mae hyn yn bwysig?
Mae arferion cadw cofnodion da yn helpu sefydliadau i gydymffurfio â chyfraith diogelu data, mae’n lleihau risgiau diangen ac mae’n sicrhau y rheolir gwybodaeth yn fwy effeithiol. 

Mae hefyd yn ei gwneud hi’n haws dod o hyd i gofnodion pwysig pan fydd eu hangen gan osgoi’r amser a’r gost ddiangen o reoli gwybodaeth nad yw’n gwasanaethu unrhyw bwrpas defnyddiol mwyach.

Pecyn Cymorth – y prif wersi
Cadwch wybodaeth bersonol cyhyd ag y mae ei hangen arnoch - a dim hirach.
Mae cadw gwybodaeth ddiangen yn creu risg diangen.

Pwyntiau Allweddol
· Ni ddylid cadw gwybodaeth bersonol am gyfnod amhenodol. 
· Dylai cyfnodau cadw adlewyrchu gofynion cyfreithiol, rheoleiddiol a gweithredol. 
· Dylid gwaredu gwybodaeth yn ddiogel pan nad oes ei hangen mwyach. 
· Mae Cofrestr Cadw Cofnodion yn helpu sefydliadau i reoli cofnodion yn gyson. 
· Mae arferion cadw da yn cefnogi arferion llywodraethu gwybodaeth da. 

Darllen Pellach
· DPT-002 - Adeiladwr Hysbysiad Preifatrwydd 
· Canllawiau’r ICO – Cyfyngiadau Storio a Chadw 


Pecyn Cymorth 8 – Adeiladu Diwylliant Diogelu Data Da

Pam mae diwylliant yn bwysig?
Nid trwy gael polisïau a gweithdrefnau yn unig y mae sicrhau diogelu data da. Mae’n cael ei gyflawni pan fydd pawb o fewn sefydliad yn deall pwysigrwydd trin gwybodaeth bersonol yn gyfrifol ac yn gwneud arferion llywodraethu gwybodaeth da yn rhan o’u gwaith bob dydd.

P’un a yw rhywun yn ymddiriedolwr, gweithiwr, gwirfoddolwr neu’n ddeiliad swydd, mae gan bawb sy’n trin gwybodaeth bersonol rôl i’w chwarae i’w diogelu.

Nodyn Arfer Da
Dydy arferion diogelu data da ddim yn golygu creu gwaith papur diangen neu wneud gwaith bob dydd yn anoddach.
Yn hytrach, mae’n golygu datblygu arferion syml, ymarferol sy’n dod yn rhan o’r ffordd y mae sefydliad yn gweithio. Yn aml, gweithredoedd bach, sy’n cael eu cyflawni’n gyson, sy’n darparu’r amddiffyniad gorau ar gyfer gwybodaeth bersonol.

Ydy diogelu data yn gyfrifoldeb i bawb?
Ydy.

Er bod gan rai pobl gyfrifoldebau penodol, fel Arweinwyr Diogelu Data, rheolwyr neu swyddogion diogelu, mae pawb sy’n trin gwybodaeth bersonol yn rhannu cyfrifoldeb am ei chadw’n ddiogel, ei defnyddio’n briodol ac am barchu hawliau unigolion.

Mae diogelu data da yn dibynnu ar bobl yn gwneud penderfyniadau synhwyrol bob dydd.

Sut beth yw diogelu data da?
Mae arferion llywodraethu gwybodaeth da yn aml yn cael eu dangos trwy weithredoedd syml bob dydd, gan gynnwys:
· casglu’r wybodaeth sydd ei hangen yn unig; 
· cadw gwybodaeth bersonol yn gywir ac yn gyfredol; 
· rhannu gwybodaeth dim ond pan fo rheswm cyfreithlon dros wneud hynny; 
· storio gwybodaeth yn ddiogel; 
· gwaredu gwybodaeth pan nad oes ei hangen mwyach; 
· gofyn am gyngor os yn ansicr;
· adrodd pryderon yn brydlon.

Mae’r arferion bach hyn yn helpu i greu diwylliant lle mae gwybodaeth bersonol yn cael ei thrin yn hyderus, yn gyson ac yn gyfrifol.

Beth ddylem ni ei wneud os bydd rhywbeth yn mynd o’i le?
Gall camgymeriadau ddigwydd mewn unrhyw sefydliad.

Os bydd achos o dor diogelwch data personol neu fater llywodraethu gwybodaeth arall yn digwydd, dylid ei adrodd yn brydlon fel y gellir cymryd camau priodol. Mae adrodd camgymeriadau yn gyflym yn aml yn helpu i leihau effaith digwyddiad ac yn caniatáu i sefydliadau ddysgu o brofiad.

Fel arfer, bydd diwylliant sy’n annog gweithredu agored a dysgu yn llawer mwy effeithiol nag un lle mae pobl yn ofni adrodd camgymeriadau dilys.

Pam mae hyn yn bwysig?
Mae arferion llywodraethu gwybodaeth da yn helpu sefydliadau i feithrin ymddiriedaeth, dangos atebolrwydd a diogelu’r wybodaeth bersonol a ymddiriedir iddynt.

Mae hefyd yn cefnogi cenhadaeth yr Eglwys trwy ddangos parch at y bobl y mae’n eu gwasanaethu ac atgyfnerthu eu hyder y bydd gwybodaeth bersonol yn cael ei thrin yn gyfreithlon, yn deg ac yn gyfrifol.

Pecyn Cymorth – y prif wersi
Dydy diogelu data da ddim yn cael ei gyflawni trwy ddarllen polisi unwaith y flwyddyn.
Mae’n cael ei gyflawni trwy sicrhau bod arferion trin gwybodaeth da yn rhan o fywyd bob dydd yr Eglwys.



Pwyntiau Allweddol
· Mae arferion diogelu data da yn dibynnu ar bobl yn llawn cymaint â pholisïau. 
· Mae gan bawb sy’n trin gwybodaeth bersonol gyfrifoldeb i’w diogelu. 
· Mae arferion bob dydd syml yn aml yn atal y problemau mwyaf cyffredin. 
· Dylai sefydliadau annog gweithredu agored, dysgu a gwelliant parhaus. 
· Mae arferion llywodraethu gwybodaeth da yn helpu i feithrin ymddiriedaeth a hyder. 

Darllen Pellach
1. DPT-002 - Adeiladwr Hysbysiad Preifatrwydd 
1. Cyhoeddiadau Canolfan Adnoddau Diogelu Data yr Eglwys yng Nghymru 
1. Canllawiau’r ICO 

Cnoi Cil cyn Cloi
Dydy diogelu data ddim yn golygu cydymffurfio â’r gyfraith yn unig.

Mae’n golygu parchu’r bobl y tu ôl i’r wybodaeth.

Mae pob enw ar gofrestr, pob nodyn bugeiliol, pob cofnod diogelu a phob rhestr gyswllt yn ymwneud â pherson go iawn sydd wedi ymddiried yn yr Eglwys.

Trwy ddatblygu arferion da a gwreiddio trefniadau llywodraethu gwybodaeth da ym mywyd bob dydd yr Eglwys, gall sefydliadau anrhydeddu’r ymddiriedaeth honno, dangos atebolrwydd a gwasanaethu eu cymunedau yn hyderus.

Cofiwch: 
Mae Hysbysiad Preifatrwydd llwyddiannus yn dechrau drwy ddeall sut mae eich sefydliad yn defnyddio gwybodaeth bersonol mewn gwirionedd. 

Os bydd eich gweithgareddau prosesu yn newid, adolygwch eich Hysbysiad Preifatrwydd i sicrhau ei fod yn parhau i adlewyrchu’r ffordd y mae’ch sefydliad yn gweithredu.

